

VLADA REPUBLIKE HRVATSKE

Zagreb, 20. ožujka 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

|  |  |
| --- | --- |
| **Predmet:** | Prijedlog odluke o usvajanju Programa Obrtna sredstva SP ZPP |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 9. stavka 1. Zakona o poticanju razvoja malog gospodarstva (Narodne novine, br. 29/02, 63/07, 53/12, 56/13 i 121/16) i članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16, 116/18 i 80/22), Vlada Republike Hrvatske je na sjednici održanoj \_\_\_\_\_\_\_\_\_ 2024. donijela

**O D L U K U**

**o usvajanju Programa Obrtna sredstva SP ZPP**

**I.**

Usvaja se Program Obrtna sredstva SP ZPP.

Program iz stavka 1. ove točke sastavni je dio ove Odluke.

**II.**

Ovlašćuje se i zadužuje Upravni odbor Hrvatske agencije za malo gospodarstvo, inovacije i investicije da u okviru ciljeva i uvjeta utvrđenih Programom iz točke I. ove Odluke samostalno donosi odluke o usvajanju proizvoda (financijskih instrumenata), te druge odluke koje su nužne za provedbu usvojenih proizvoda (financijskih instrumenata).

**III.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

PREDSJEDNIK

**mr. sc. Andrej Plenković**

**PROGRAM OBRTNA SREDSTVA ZP ZPP**

Program Obrtna sredstva SZ ZPP namijenjen je subjektima malog gospodarstva te je sufinanciran iz sredstava Europskog poljoprivrednog fonda za ruralni razvoj. U okviru ovog Programa HAMAG-BICRO će subjektima malog gospodarstva u poljoprivrednom i prerađivačkom sektoru izravno odobravati zajmove u skladu s uvjetima Strateškog plana Zajedničke poljoprivredne politike Republike Hrvatske 2023. - 2027. godine. (u daljnjem tekstu: SP ZPP) i Sporazuma o financiranju potpisanog 11. ožujka 2024. godine između Ministarstva poljoprivrede, Agencije za plaćanja u poljoprivredi, ribarstvu i ruralnom razvoju i HAMAG-BICRO-a, za definirane intervencije.

1. **CILJ I NAMJENA PROGRAMA**

Cilj Programa je olakšati pristup financiranju mikro, malih i srednjih subjekata malog gospodarstva u poljoprivrednom i prerađivačkom sektoru kroz veću dostupnost zajmova, smanjenje kamatnih stopa, te smanjenje traženih sredstava osiguranja (kolaterala).

Svrha ovog Programa je financiranje obrtnih sredstava za korisnike čije se poslovanje odvija u okvirima intervencija SP ZPP-a:

* 73.10.FI- Potpora za ulaganja u primarnu poljoprivrednu proizvodnju
* 73.11.FI -Potpora za ulaganja u preradu poljoprivrednih proizvoda
* 73.14.FI -Razvoj poslovanja u ruralnim područjima

**Potpore**

Zajmovi koji će se izravno odobravati subjektima malog gospodarstva temeljem ovog Programa sadrže:

* potporu male vrijednosti (de *minimis)* sukladno Uredbi Komisije o primjeni članka 107. i 108. Ugovora o funkcioniranju Europske Unije na de minimis potpore (EU) 2023/2831 od 13. prosinca 2023 i Pravilniku o dodjeli potpore male vrijednosti (de minimis) (KLASA: 403-01/24-01/02; URBROJ: 567-10-24-1) od 07. ožujka 2024. godine.
* potporu sukladno Uredbi Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru i Pravilniku o dodjeli potpora male vrijednosti u poljoprivrednom sektoru (KLASA: 302-01/17-01/05; URBROJ: 567-10-23-4) od 29. lipnja 2023. godine.
* i/ili javnu potporu sukladno Uredbi (EU) 2021/2115 Europskog parlamenta i Vijeća od 2. prosinca 2021. o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage uredbi (EU) br. 1305/2013 i (EU) br. 1307/2013.

**2. UVJETI DEFINIRANI PROGRAMOM**

|  |  |
| --- | --- |
| **Značajka/Proizvod (financijski instrument)** | **Obrtna sredstva SP ZPP** |
| Ciljana skupina | Mikro, mali i srednji subjekti malog gospodarstva u sektoru poljoprivrede i prerade |
| Iznos zajma | Od 1.000 EUR do 25.000 EUR |
| Namjena zajma | obrtna sredstva |
| Minimalni rok otplate | 12 mjeseci |
| Maksimalni rok otplate | 3 godine |
| Kamatna stopa | 0,5 % |
| Naknada za obradu zahtjeva | 0 % |
| Poček | do 12 mjeseci ukoliko je otplata minimalno 2 godine |
| Instrumenti osiguranja | Zadužnice, ostali instrumenti osiguranja prema procjeni rizika |

1. **ROK VAŽENJA PROGRAMA**

Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2029.

**OBRAZLOŽENJE**

Sporazumom o financiranju zaključenom 11. ožujka 2024. između Ministarstva poljoprivrede, Agencije za plaćanja u poljoprivredi, ribarstvu i ruralnom razvoju i HAMAG-BICRO-a, HAMAG-BICRO-u je povjeren zadatak provedbe financijskog instrumenta u okviru SP ZPP namijenjenog za financiranje obrtnih sredstava pod nazivom Obrtna sredstva SP ZPP.

Temeljem provedene i ažurirane ex-ante procjene utvrđeno je kako u RH postoji potreba za obrtnim kapitalom, npr. jesenska i proljetna sjetva, uzgoj stoke, popravci, sirovine i sl. Također, jedan od zaključaka u procjeni je kako su potrebe poduzeće u RH za obrtnim kapitalom veće od prosjeka u ostalim zemljama EU.

Uzevši u obzir rast cijena inputa za proizvodnju, teškoće u opskrbnim lancima i ostale poremećaje uzrokovane ratom u Ukrajini potrebno je osigurati dostupnost samostalnog obrtnog kapitala prihvatljivim krajnjim primateljima.

Temeljem članka 9. stavka 1. Zakona o poticanju razvoja malog gospodarstva (Narodne novine, br. 29/02, 63/07, 53/12, 56/13 i 121/16) Vlada Republike Hrvatske, na prijedlog Ministarstva gospodarstva i održivog razvoja, utvrđuje kriterije i uvjete za davanje zajmova.

Slijedom navedenog, predlaže se donošenje Odluke o usvajanju Programa Obrtna sredstva SP ZPP.